CELEX: 62017TN0739
Language: et
Date: 2017-11-07 00:00:00
Title: Kohtuasi T-739/17: 7. novembril 2017 esitatud hagi – Euracoal jt versus komisjon

8.1.2018   
            
            
               ET
            
            
               Euroopa Liidu Teataja
            
            
               C 5/50
            
         7. novembril 2017 esitatud hagi – Euracoal jt versus komisjon
   (Kohtuasi T-739/17)
   (2018/C 005/68)
   Kohtumenetluse keel: saksa
   
      Pooled
   
   
      Hagejad: Association européenne du charbon et du lignite (Euracoal) (Woluwe-Saint-Pierre, Belgia), Deutscher Braunkohlen-Industrie – Verein e.V. (Köln, Saksamaa), Lausitz Energie Kraftwerke AG (Cottbus, Saksamaa), Mitteldeutsche Braunkohlengesellschaft mbH (Zeitz, Saksamaa), eins energie in sachsen GmbH & Co. KG (Chemnitz, Saksamaa) (esindajad: advokaadid W. Spieth ja N. Hellermann)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada komisjoni 31. juuli 2017. aasta rakendusotsus (EL) 2017/1442, millega kehtestatakse Euroopa Parlamendi ja nõukogu direktiivi 2010/75/EL (1) alusel parima võimaliku tehnika (PVT) alased järeldused suurte põletusseadmete jaoks (ELT 2017, L 212, lk 1) osas, milles sellega kiidetakse heaks ja määratakse kindlaks PVTga saavutatav heitetase NOx-heite puhul (artikkel 1, lisa punkt 2.1.3, tabel 3) ja elavhõbeda heite puhul (artikkel 1, lisa punkt 2.1.6, tabel 7) kivisöe ja/või pruunsöe põletamisel;
            
         
               —
            
            
               teise võimalusena tühistada rakendusotsus (EL) 2017/1442 tervikuna ning
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Hagi põhjenduseks esitavad hagejad kolm väidet.
   
               1.
            
            
               Esimene väide: komisjon on rikkunud olulisi menetlusnorme, normihierarhias kõrgemal asuvaid sätteid ja oma pädevuse piire seoses hääletamisega artiklis 75 ette nähtud komitees
               Komisjon on eiranud määruse (EL) nr 182/2011 (2) artikli 3 lõikes 3 ette nähtud kohustuslikke tähtaegu, kui ta esitas tähtajaväliselt otsuseprojekti muudatuse ja pani selle kohe hääletamisele, rikkudes sellega määruse (EL) nr 182/2011 artikli 3 lõikest 4 tulenevat kohustust püüda objektiivselt saada komitees võimalikult suur toetus. Ühtlasi võttis ta liikmesriikide esindajatelt võimaluse võtta muudetud otsuseprojekti suhtes seisukoht ning rikkus seetõttu ELTL artikli 291 lõiget 3, mille kohaselt tuleb tagada liikmesriikide tõhus kontroll komisjoni üle. Lisaks on komisjon ilmselgelt taktikalistel kaalutlustel tegutsedes kuritarvitanud enda kui komitee eesistuja seisundit.
            
         
               2.
            
            
               Teine väide: komisjon on rikkunud olulisi menetlusnorme, normihierarhias kõrgemal asuvaid sätteid ja oma pädevuse piire, kui ta koostas nn Sevilla protsessi raames menetlusnõudeid rikkuva dokumendi
               Vastavalt direktiivi 2010/75/EL ja komisjoni rakendusotsuse 2012/119/EL (3) (PVT-suunised) nõuetele peavad PVT-järeldused põhinema vaid tehnilistel kriteeriumidel. Järeldused tuleb koostada tehniliste teadmiste põhjal, mis välistab nende vastuvõtmisel poliitiliste kaalutluste arvestamise. Antud juhul ei ole neid nõudeid järgitud.
            
         
               3.
            
            
               Kolmas väide: komisjon on rikkunud normihierarhias kõrgemal asuvaid sätteid ja oma pädevuse piire vaidlustatud PVT-järelduste sisu tõttu
               Sisuliste järeldustega, eelkõige NOx-heite puhul ja elavhõbeda heite puhul PVTga saavutatava heitetaseme osas, on direktiivist 2010/75/EL otseselt tulenevat tehnilise ja majandusliku kättesaadavuse põhimõtet raskelt rikutud ning pandud kõnealustest sätetest puudutatud käitajatele ebaproportsionaalne koormus.
               Sellest jääb paratamatult mulje, et vaidlustatud sätete vastuvõtmine põhines poliitilistel kaalutlustel, mis on PVT-järelduste väljatöötamisel keelatud. Niiviisi tegutsedes kuritarvitas komisjon taas oma seisundit ja ületas oma pädevuse piire.
            
         
      (1)  Euroopa Parlamendi ja nõukogu 24. novembri 2010. aasta direktiiv 2010/75/EL tööstusheidete kohta (saastuse kompleksne vältimine ja kontroll) (ELT 2010, L 334, lk 17).
   
      (2)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT 2011, L 55, lk 13).
   
      (3)  Komisjoni 10. veebruari 2012. aasta rakendusotsus 2012/119/EL, millega kehtestatakse eeskirjad Euroopa Parlamendi ja nõukogu direktiivis 2010/75/EL (tööstusheidete kohta) osutatud andmete kogumist ning PVT-viitedokumentide väljatöötamist ning nende kvaliteedi tagamist käsitlevate suuniste kohta (teatavaks tehtud numbri C(2012) 613 all) (ELT 2012, L 63, lk 1).